รัฐบาลไทย-ข่าวทำเนียบรัฐบาล-รมว.ยธ. แถลงยกเลิกสัญญากำไล EM พร้อมปรับค่าเสียหายกว่า ๘๓ ล้านบาท
วันอาทิตย์ที่ 22 กันยายน 2562
รมว.ยธ. แถลงยกเลิกสัญญากําไล EM พร้อมปรับค่าเสียหายกว่า ๘๓ ล้านบาท
นายสมศักดิ์ เทพสุทิน รัฐมนตรีว่าการกระทรวงยุติธรรม แถลงข่าวผลการตรวจสอบกําไลอิเล็กทรอนิกส์ หรือกําไล EM (Electronic Monitoring)
ในวันศุกร์ที่ ๒๐ กันยายน ๒๕๖๒ เวลา ๑๑.๐๐ น. ณ ห้องรับรองกระทรวงยุติธรรม ชั้น ๒ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ นายสมศักดิ์ เทพสุทิน รัฐมนตรีว่าการกระทรวงยุติธรรม แถลงข่าวผลการตรวจสอบกําไลอิเล็กทรอนิกส์ หรือกําไล EM (Electronic Monitoring) โดยมี ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นายสามารถ เจนชัยจิตรวนิช ผู้ช่วยรัฐมนตรีประจํากระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม พ.ต.อ.สุชาติ วงศ์อนันต์ชัย หัวหน้าผู้ตรวจราชการกระทรวงยุติธรรม นายประสาร มหาลี้ตระกูล อธิบดีกรมคุมประพฤติ และนายวัลลภ นาคบัว ผู้อํานวยการสํานักงานกิจการยุติธรรม และรองโฆษกกระทรวงยุติธรรม เข้าร่วม
ตามที่ปรากฏข้อเท็จจริงกรณีอุปกรณ์อิเล็กทรอนิกส์ติดตามตัว หรือกําไล EM (Electronic Monitoring) สามารถถอดออกได้ เป็นผลให้อุปกรณ์ดังกล่าวไม่สามารถใช้งานได้ตามวัตถุประสงค์นั้น กระทรวงยุติธรรมได้ตรวจสอบข้อเท็จจริงแล้ว และต่อมากระทรวงยุติธรรม โดยกรมคุมประพฤติได้นําข้อเท็จจริงที่ตรวจสอบได้ไปดําเนินการในส่วนที่เกี่ยวข้อง โดยสรุปผลปรากฏว่า กรมคุมประพฤติมีการดําเนินการทําสัญญาเช่าและติดตั้งอุปกรณ์อิเล็กทรอนิกส์ติดตามตัว พร้อมระบบที่เกี่ยวข้องสําหรับการติดตามตัวผู้กระทําผิด จํานวน ๔,๐๐๐ เครื่อง ตั้งแต่เดือนมกราคม ๒๕๖๒ ถึงเดือนกันยายน ๒๕๖๓ รวม ๒๑เดือน ด้วยงบประมาณ ๗๔,๔๗๐,๐๐๐ บาทกับบริษัท สุพรีม ดีสทิบิวชั่น (ไทยแลนด์) จํากัด ซึ่งเป็นไปตามระเบียบที่กําหนด และได้มีการใช้อุปกรณ์ดังกล่าวมาอย่างต่อเนื่อง จนกระทั่งรับทราบข้อมูลจากการนําอุปกรณ์ EM มาใช้อาจมีข้อบกพร่องบางประการ กรมคุมประพฤติจึงเชิญนักวิชาการและผู้เชี่ยวชาญที่เกี่ยวข้องมาทดสอบการถอดโดยการดึงรั้งสายรัดอุปกรณ์ในลักษณะปกติวิสัยปรากฏว่า ไม่สามารถถอดออกได้ ส่วนในประเด็นไม่มีสัญญาณแจ้งเตือนจากการใช้เทคนิคอื่นใดทางกรมคุมประพฤติต้องมีการตรวจสอบให้เกิดความชัดเจน ประกอบกับบริษัทส่งเอกสารการดําเนินงานตามสัญญาให้คณะกรรมการตรวจรับไม่ครบถ้วน ดังนั้นกรมคุมประพฤติจึงชะลอการจ่ายเงินไปยังบริษัท เพื่อมิให้เกิดความเสียหายต่อทางราชการ
ต่อมาเมื่อวันที่ ๙ สิงหาคม ๒๕๖๒ ซึ่งปรากฏข้อเท็จจริงเป็นที่ประจักษ์ว่าอุปกรณ์ดังกล่าว สามารถถอดออกได้ เกิดจากความบกพร่องของตัวอุปกรณ์ที่มีคุณลักษณะไม่ตรงตามขอบเขตของงาน (TOR) ซึ่งกรมคุมประพฤติได้ดําเนินการแจ้งให้บริษัทนําอุปกรณ์มาเปลี่ยนภายใน ๑๕ วันตามสัญญา ซึ่งบริษัทไม่สามารถดําเนินการตามระยะเวลาดังกล่าวได้ ดังนั้น เมื่อวันที่ ๑๑ กันยายน ๒๕๖๒ กรมคุมประพฤติจึงดําเนินการแจ้งยกเลิกสัญญาไปยังบริษัทดังกล่าวเป็นที่เรียบร้อยแล้ว
นอกจากนี้ เมื่อวันที่ ๑๙ กันยายน ๒๕๖๒ กรมคุมประพฤติ ได้ตรวจสอบความเสียหายที่เกิดขึ้นจากการยกเลิกสัญญา โดยได้มีหนังสือทวงถามบริษัทให้ชําระหนี้ค่าเสียหาย จํานวน ๘๓,๘๒๕,๘๑๐ บาท ประกอบด้วย ค่าปรับที่เกิดจากการส่งมอบและติดตั้งให้ถูกต้องครบถ้วนเกินกําหนด ค่าปรับที่เกิดจากการไม่นําอุปกรณ์มาเปลี่ยนใหม่ให้ภายในเวลาที่กําหนด ค่าปรับความเสียหายที่เกิดจากกรณีเจ้าหน้าที่ไม่มาปฏิบัติงาน หรือมาปฏิบัติงานแต่ไม่ครบจํานวนเวลา ค่าปรับกรณีผู้ให้เช่าไม่สามารถนําอุปกรณ์ฯ มาเปลี่ยนให้ใหม่ เป็นระยะเวลาติดต่อกันเกิน ๑๕ วัน นับจากกรมแจ้ง และค่าเสียหายภายหลังจากการบอกเลิกสัญญา กรณีกรมคุมประพฤติไม่สามารถใช้งบประมาณได้ โดยให้ดําเนินการชําระหนี้ค่าเสียหายให้แล้วเสร็จภายในระยะเวลา ๑๕ วัน หากครบกําหนดระยะเวลาแล้ว บริษัทคู่สัญญาไม่ชําระหนี้ ถือว่าบริษัทคู่สัญญาผิดนัด กระทรวงยุติธรรม โดยกรมคุมประพฤติ จะดําเนินการฟ้องร้องคดีต่อศาล เพื่อเรียกร้องค่าเสียหายจากบริษัทคู่สัญญาต่อไป